
Gyakran internetezők kommunikációs (Internet- és mobilhasználati) szokásait vizsgáltuk Interneten kitölthető kérdőívekkel. Az adatokból részben általános kérdésekre kerestük a választ. Az eredmények szerint a gyakran Internetet használók közt nem jellemző a függő vagy "elidegenedett" típusú használat, amely utóbbi jól elkülöníthető más intenzív háló használattól. Az Internetet intenzíven használók közt az email domináló kommunikációs eszközzé lépett elő más kommunikációs eszközökhöz képest. Nem igazolódott azok aggálya, akik a hitelesség hiányát érezték veszélynek: a használókban kialakulnak olyan módszerek, amelyek számon tartják a forrás megbízhatóságát. Igazolódni látszanak azonban a munkaadók aggályai, miszerint a munkavállalók, ha tehetik, munkaidőben szívesen használják azokat a kommunikációs lehetőségeket, amelyekkel diszkréten magánügyeiket intézhetik. A tanulmány számos további részletes adatot elemez.

Az új kommunikációs technikák megjelenésével, mint amilyen a mobil telefon vagy az Internet, felmerül a kérdés, hogy ezek az új lehetőségek mennyire változtatják meg a kommunikációs szokásainkat, illetve tágabb értelemben, mennyire hat általában a személyiségünkre, kognitív feldolgozási folyamatainkra, szociális viszonyainkra.

A változással kapcsolatosan három tábort különíthetünk el. Az első csoport az optimisták tábora. Szerintük az új technikákkal radikális és persze pozitív változásokon megy keresztül a kommunikáció: bármikor elérhetjük szeretteinket, hatékonyabbá válik a munka – akár a szervezés, akár az információ szerzés, kitágulnak a lehetőségek (a szociálpszichológiai vonatkozásokról lásd Wallace, 1999). Az előnyök megjelenhetnek azonban a tudományos életben is (Harnad, 2001, Laki, Palló, 2001). Egy egzotikusabb elképzelés szerint a multimédiás alkalmazások a gondolkodás és a kommunikáció természetesebb és könnyebb módját hozhatják el (Nyíri, 2000). Az optimista álláspontot támogatják természetesen a szolgáltatók is – hivatalból (akár a mobil telefóniára, akár az IT iparra gondolunk).

A másik tábor a pesszimisták tábora. Szerintük számtalan negatív hatása van az új lehetőségeknek: az Internettől és a mobiltól máris sokan váltak függővé; a nyelvet egy újabb veszély fenyegeti, és ismét romlásnak indul (az ellenérveket is lásd Sándor, 2001); az Internet elszigetel és a depresszió esélyét növeli; az SMS-ezők és a billentyűzet használók ízületi problémáktól szenvedhetnek. Az agresszív játékok agresszívabbá teszik a gyerekeket (Sindelyes, 2000).

A harmadik táborba a stabil biológiai rendszerek hívei tartoznak. Szerintük a helyzet radikálisan nem változik, ugyanis az evolúció jó néhány igényt és lehetőséget stabilan belénk huzalozott, amelyet a kultúra eszközei sem tudnak megváltoztatni. Nem válhat valóra emiatt egy orwelli rémálom, hiszen az ember hosszabb távon képtelen elviselni a magányt vagy például az információ terjedésének korlátozását. Azonban a másik oldalon pl. nem várható az sem, hogy az előítéleteinktől végleg megszabadulunk, hiszen korábban hatékony stratégia volt utálni más csoportokat, és ezt az örökségünket sem tudjuk teljesen levetkőzni. A tábor szerint azok válnak Internet vagy mobil függővé, akik egyébként is függővé válnának, csak a függőség tárgya változik. Az Plaza-cicák SMS használata sem rontja a nyelvünket (Csépe, 2001), mert ők előtte sem aranyi magasságokban szárnyaltak, és a technikai korlát egyébként újabb, kreatív megoldásokat is magával hoz. A kognitív architektúrák változási lehetőségei és a motivációs rendszer változásai korlátozottak (Pléh, 2001). Az olvasás pedig nem változik meg a hipertext hatására, hanem ellenkezőleg: a weboldalak szerkesztési elvei idomulnak a viszonylag merev rendszerhez (Krajcsi, előkészületben). Más adatok szerint az emberek az új helyzetben is ragaszkodnak identitásukhoz (Suler, 1999). (További példák az Internet kapcsán: Krajcsi, 2001.)

Azért eszerint osztjuk fel a táborokat, és nem valami egyéb határok szerint, mert mintha ezek a döntések pusztán érzelmi alapon történnének. Adatai alig vannak bárkinek is, és mindenki érdekeinek, alap beállítottságának és vérmérséklete alapján „dönt” valamilyen álláspont mellett.

Vizsgálatunkban ennek a főként elméleti síkon zajló vitának szeretnénk empirikus támpontokat nyújtani. Egy kérdőíves vizsgálatot végeztünk el annak érdekében, hogy kiderítsük, hogy az intenzív Internet használók milyen kommunikációs szokásokkal rendelkeznek.

Módszer

Az Interneten elhelyezett kérdőívet tölthettek ki a résztvevők, önkéntes alapon. A teljes kérdőív megtekinthető a http:://...kutatás honlapja, saját honlapom? vagy rakjuk be mellékletnek?- 5 oldal kinyomtatva...) A kitöltés nagyjából 5-10 percet igényelt, ami webes viszonylatban hosszúnak számít – az emberek többsége nem szánna ennyi időt egy kérdőív kitöltésére böngészés közben.

A kérdőívet a Pszichológia Online (www.pszichologia.hu) oldalán helyeztük el. A résztvevők a kérdőívről a Pszichológia Online Hírleveléből, illetve a Pszichológia Online-on és a Búrán (a Korridor pszichológiai tematikus alsite-ján) felhelyezett hirdetésekből értesülhettek, továbbá néhány szakmai listára kiküldött levélből tudhattak a kérdőívről.

2001 augusztusában, két hét alatt 110-en töltötték ki a kérdőívet.

A mintavétel jellegzetességéből adódóan a minta természetesen nem reprezentatív a teljes lakosságra nézve, azonban előre lehetett sejteni, hogy a kitöltők az intenzív Internet felhasználók közül kerülnek ki, és a nők lesznek túlsúlyban.

Eredmények és értelmezés

Demográfiai jellemzők

	Férfiak
	Nők

	38,5%
	61,5%


1. táblázat A válaszadók megoszlása nem szerint

A nők valamennyivel többen vannak, ami eltér ugyan az Interneten megszokottól, ám megfelel a Pszichológia Online és a Búra összetételének, ahonnan az adatokat vettük. Más, korábbi felmérések esetén is hasonló arányt kaptunk. Mindez annak köszönhető, hogy a pszichológiát a hazai portálok elsősorban az "egészség" kategóriába helyezik, amit főként nők látogatnak, és ők jutnak el a fenti site-okhoz is.

Később összehasonlítottuk a férfiak és nők kommunikációs szokásait. A nők kevesebb emailt kapnak és küldenek (varianciaanalízis: emailt kap munkanapon: F=4,852, p=0,03, emailt kap szünnapon: F=8,893, p=0,004, emailt küld szünnapon: F=6,002, p=0,016). Többi kommunikációs eszköz használatában azonban nincs különbség. Vagyis nem arról van szó, hogy a nők nem használják az Internetet, hiszen a böngészésben nincs különbség a nemek közt, hanem hogy valami miatt az emailes kommunikációt a nők nem kedvelik.

1. ábra A válaszadók megoszlása kor szerint

A korok megoszlásában az lehet érdekes, hogy a válaszadók közel fele túl van a harmincon, holott az Internetet eddig a legfiatalabbak dominálták. A korok szerinti megoszlásban nem találtunk könnyen értelmezhető különbségeket a kommunikációs szokásokban.

2. ábra A válaszadók megoszlása iskolai végzettség szerint

A résztvevők meglehetősen jól képzettek, ami az Interneten megszokott. Itt kevésbé lenne értelme képzettség szerinti kommunikációs különbségeket keresni, hiszen a minta meglehetősen homogén, és a képzettséggel szorosan összefügg itt a kor is.

3. ábra A válaszadók megoszlása lakóhely szerint

A résztvevők túlnyomó részt városiak, azon belül budapestiek, ami az Interneten ugyancsak megszokott. A lakóhely szerinti megoszlásban nem találtunk könnyen értelmezhető szignifikáns különbséget.

Internet használat

Az első kérdéssorozat a különböző Internet eszközök használatára vonatkozott.

4. ábra Milyen gyakran használ emailt?

A megkérdezettek igen gyakran használják az elektronikus levelezést – többségük naponta, akár többször is. Megkérdeztük ezen belül, hogy mennyit használ emailt ismerősökkel való kapcsolattartásra, illetve mennyit levelezik olyan személyekkel, akiket csak az Internetről ismer. Az adatok szerint általában ismerőssel tartanak ilyen formán kapcsolatot (a válaszadók közel fele legalább naponta ír levelet ismerősöknek), ám nem gyakori, hogy olyan személlyel leveleznek, akiket csak az Internetről ismernek (a résztvevők 11 százaléka teszi legalább naponta). A két lehetőség közti különbség szignifikáns (Wilcoxon-próba: Z=-7,099, p<0,001).

Az egyik félelem az Internettel kapcsolatban az, hogy elidegenít, és mesterséges kapcsolatok alakulnak ki. Az adatok azt mutatják, hogy nem ez jellemző. Valóban megnyugtató adat az lenne, ha a változásokat is nyomon tudnánk követni, vagyis hogy az új kommunikációs forma az email előtti időszakhoz képest mennyire vetette vissza az egyéb kapcsolattartási módokat. Más tanulmányok azt jelzik, hogy az email nem szorítja vissza a hagyományos kommunikációt: Wellman egy korábbi vizsgálata szerint (idézi Wellman, 2001) az email egyáltalán nem csökkenti a többi kommunikációs csatornát; Dimmick és munkatársai szerint (idézi Wellman, 2001) pusztán a vonalas telefonos beszélgetések egy része „költözött át” emailre. Hozzá kell tegyük, hogy az „ismeretlenekkel” való levelezés egy jelentős része szakmai ismeretek cseréjét, szakmai segítségnyújtást jelent, és nem más úton hiányolt emocionális-szociális támogatást. A helyzet tehát a mi értelmezésünkben nem drámai.

A megkérdezettek még kevesebbet emaileznek levelezési listán az „idegenekkel” való levelezéshez képest (Wilcoxon-próba: Z=3,144, p=0,002):

5. ábra Milyen gyakran használ levelezési listát?

Érdekes módon a levelezési lista használatának grafikonja két csúcsú eloszlást mutat. Érdemes összehasonlítani a két csoportot. Azok, akik gyakran használják a levelezési listákat a kevesebbet használókhoz képest, több emailt kapnak munkanapon (két mintás t-próba: t=-1,965, p=0,053),  több emailt kapnak szünnapon (t=-2,635, p=0,011), kevesebb időt töltenek vonalas telefonnal (t=2,458, p=0,016), inkább használják a vonalas telefont magánügyekre délelőtt (t=2,334, p=0,022), pusztán a kapcsolat kedvéért inkább használnak mobilt (t=2,215, p=0,029), munkához inkább használnak csevegő csatornát (t=-3,714, p<0,001), munkához inkább használnak személyes kapcsolatot (t=3,533, p<0,001), barátokkal inkább beszélnek mobilon (t=-0,969, p=0,052), barátokkal inkább találkoznak személyesen (t=-2,483, p=0,015), munkatársakkal inkább használnának csevegést (t=-2,786, p=0,007), inkább használnak mobilt Internetről ismert személlyel (t=-2,390, p=0,019), munkánál inkább kerülik a személyes találkozást (t=-2,051, p=0,045), a szerelmével inkább kerülik a vonalas telefont (t=-2,210, p=0,030), családtaggal inkább kerülik a vonalas telefont (t=-2,445, p=0,016), a mobil telefont kevésbé gondolja gyorsnak (t=2,035, p=0,045), a vonalas telefont kevésbé gondolják személyesnek (t=2,386, p=0,019), és végül a személyes találkozást kevésbé találják személyesnek (t=2,445, p=0,018).

Természetes, hogy a levelezési lista használói több levelet kapnak, nyilván éppen a listahasználat miatt. A levelezési lista használók szívesebben használják a mobiljukat, és kevésbé szívesen a vonalas telefont. Ez talán egy technikai újdonságokra való fogékonysággal magyarázható, mint ahogyan majd a későbbiekben is találunk erre utaló adatokat. Talán ennek köszönhető az is, hogy kevésbé idegenkednek a csevegő csatorna használatától. Láthatunk egy látszólagos ellentmondást: a munkához egyszerre használnak inkább személyes kapcsolatot és ugyanakkor kerülik is. A levelezési lista használók 27%-a használná a személyes kapcsolatot munkához, szemben a nem használók 4 százalékával. Ehhez képest a lista használók 6 százaléka kerülné a nem lista használók 0 százalékával szemben. A többi adatot is figyelembe véve azt az érdekes eredmény látjuk, hogy a lista használók szívesebben használják a személyes kapcsolatot. Ismét egy arra utaló jel, hogy azok, akik az internetes kommunikációs intenzíven használják, nem szigetelődnek el.

A megkérdezettek hasonló gyakorisággal használják a netet böngészésre, mint levelezésre (Wilcoxon-próba, nem szignifikáns a különbség).

6. ábra Böngészés információkeresési céllal

7. ábra Böngészés szórakozási céllal

A böngészést elsősorban információ keresésre és szórakozásra használják, ezzel szemben nem intézik ügyeiket gyakran a világhálón (utóbbit grafikonja itt nem található). Az első két funkció közül valamelyest a szórakozás a gyakoribb (Wilcoxon-próba, Z=-2,627, p=0,009).

Az ügyintézés viszonylagos hiánya nem túl meglepő: manapság még nem tudunk túl sok mindent intézni a világhálón.

8. ábra Milyen gyakran használ csevegőt?

A csevegés a többség számára nem használatos funkció, ám egy szűkebb réteg használja azt. Jelen tanulmányban fel nem tüntetett adatokból az is kiderül, hogy akik használják a csevegést, azok viszont igen sok időt töltenek el ezzel.

A különböző eszközhasználat között faktoranalízissel kerestünk összefüggéseket. Az tehát a kérdés, hogy például a sok csevegés milyen más funkció gyakori használatával  jár együtt. A faktorok koordinátarendszerét a könnyebb értelmezhetőség kedvéért elforgattuk. A 2. táblázat a faktorokat mutatja. A faktor elnevezése természetesen tőlünk származik, míg a faktorhoz tartozó tételek a kérdőív elemei. A kérdőív elemei mögött látható értékek a faktortöltetet jelzik.

	1. Böngészés-infókeresés
Böngészés általában 0,85


Böngészés infó keresés 0,81


Böngészés szórakozás 0,71

	2. Levelezés-kommunikáció
Email ismerőssel  0,91


Email 0,88

	3. Szórakozás-függőség
Csevegés 0,81

Email ismeretlennel 0,76




2. táblázat Internet használati funkciók

A különböző faktorok tehát vélhetően különböző motivációs igényt jeleznek, amelyeket az alattuk felsorolt eszközök elégítenek ki. A faktorok elnevezései az általunk valószínűnek tartott motivációs forrásra utalnak.

Az egyik fő funkció a neten a böngészés, amely független a többi funkciótól. (Tehát abból, hogy valaki sokat használja böngészésre az Internetet, még nem lehet megjósolni, hogy pl. sokat levelezik-e.) Ezt a funkciót inkább az információ keresés dominálja, szemben a szórakozással. A másik jellegzetes funkció a levelezés, amely ismerősökkel való kommunikációt jelent. A harmadik funkció olyan időtöltéseket foglal magában, amely elsősorban az internetfüggőkre jellemző, és amelyet a csevegés és az ismeretlennel való levelezés jellemez. Más vizsgálatokból (Nyikos és mtsai, 2001) az derül ki, hogy a függőség nem egyszerűen az Interneten eltöltött idővel áll arányban, hanem sokkal inkább azzal függ össze, hogy mire használja az Internetet. Eredményeik szerint a függők például sokkal többet csevegnek a nem függőkhöz képest. Fontos felfigyelnünk, hogy a faktorok nem egyszerűen a technikai lehetőségek szerint csoportosítják a lehetséges használatot, vagyis nem azért kerül egy csoportba a levelezés, mert csak ahhoz van hozzáférése, és nincs lehetősége böngészésre, hanem motivációs alapon. Így például külön kerül a levelezés aszerint, hogy „ismeretlen” személlyel vagy ismerőssel folyik, ugyanis a kettő más igényt elégít ki, és más a funkciója.

További, fentebb fel nem tüntetett adatokból kiderül, hogy a fenti funkcióktól független a levelezési lista használata és az internetes ügyintézés, amelyek ezek szerint a fentiektől eltérő igényt elégítenek ki.

Kommunikációs szokások

9. ábra Munkanapokon hányszor használja a fenti médiumokat?

Hétköznapokon az email a vezető kommunikációs forma, amelyet a vonalas telefon, a mobil telefon végül az SMS követ, a felsorolt sorrendben. Az email nem egyszerűen gyakori az Internet felhasználók közt, hanem egyenesen vezető formává vált a különböző lehetőségek közt, ami figyelemre méltó lehet a várható tendencia szempontjából.

A sorrend meghatározásában talán az ár lehet a döntő szerep: minél olcsóbb az eszköz használata, annál gyakrabban használják. Ebből talán csak az SMS lóg ki, ám a helyzet nem egyértelmű. A kilógás egyik oka lehet, hogy viszonylag korlátoltak az SMS kommunikáció lehetőségei: korlátozott hosszúság, viszonylag lassú szövegbevitel. Azonban az árban is kereshetjük az okokat. Az SMS-t sokszor a marketing csodájának is szokás nevezni, mivel a felhasználók azt gondolják, hogy olcsó, ám ha ugyanazt a szöveget, amit SMS-en küldünk, telefonon bemondanánk, az jóval olcsóbb lenne hang alapon, mint szöveges SMS-ként. (Persze ez függ a díjcsomagtól, napszaktól, stb., de általában ez lenne a helyzet.) Ha viszont valóban az ár a döntő tényező a használati gyakoriságban, akkor a felhasználók egyáltalán nem gondolják olcsónak az SMS-t. Persze ez a magyarázat csak spekuláció, és további vizsgálatot igényelne.

Érdekes, hogy a válaszadók mindenből többet kapnak, mint küldenek. Email esetében ez az asszimetria érthető a levelezési listák miatt, hiszen egy kiküldött levelet többen megkapnak. A többi médium esetében két okra gyanakodhatunk: lehet, hogy valóban olyan csoporttal állunk szemben, akiket többet keresnek, mint ahányszor ők keresnek fel másokat. Az is lehet azonban, hogy mindez valami észlelési torzulás, és tévesen érzékelik a hívások számát.

10. ábra Hétvégi napokon mennyit használja a fenti médiumokat?

Hétvégén mindegyik eszköz használata jelentősen visszaesik. A 10. ábra ’átlag’ tengelyének beosztása nem ugyanaz, mint a 9. ábráé, tehát a különbség valóban nagy. A különböző médiumok közti különbségek is eltűnnek, bár ez tulajdonítható valamiféle padló hatásnak is. (Emlékezzünk, hogy ez egy önbevalláson alapuló felmérés.)

A fenti kommunikációra vonatkozó adatokat ismét faktoranalízis segítségével rendeztük csoportokba, a koordinátákat ismét elforgatva. A táblázat az általunk adott faktorelnevezéseket, a teszt elemeit és azok faktortöltetét mutatja.

	1. SMS-mobil 

SMS-t kap munkanapon 0,91

SMS-t küld munkanapon 0,86

SMS-t küld szünnapon 0,82

SMS-t kap szünnapon 0,82

Mobil telefont kezdeményez szünnapon 0,74

Mobil telefont kap szünnapon 0,74

Mobil telefont kezdeményez munkanapon 0,71

Mobil telefont kap munkanapon 0,68
	2. Vonalas munkanap
Vonalas telefont kezdeményez munkanapon 0,93

Vonalas telefont kap munkanapon 0,91
	3. Email
Emailt kap szünnapon 0,89

Emailt kap munkanapon 0,77

Emailt küld szünnapon 0,63

Emailt küld munkanapon 0,56
	4. Vonalas szünnap Vonalas telefont kezdeményez szünnapon 0,82

Vonalas telefont kap szünnapon 0,81


3. táblázat Kommunikációs jellegzetességek

Érdekes, hogy az sms és a mobil egy csoportba került. Gondolhatnánk ugyanis, hogy nem minden mobil tulajdonos szeret sms-t küldözgetni, vagy vannak olyan használók, akik inkább csak sms-t küldenek, de nem szívesen beszélnek. Az adatok azonban nem ezt mutatják.

A fenti táblázatban nem tüntettük fel ugyan a gyengébb korrelációkat, de az első sms-mobil csoporthoz valamelyest hozzátartozik az email használat (valamivel kisebb értékekkel, mint amit fentebb még feltüntettünk), és az emailhez az sms és mobil használat. Tehát ismét email-mobil kapcsolatot találtunk, nem találtunk viszont ilyen kapcsolatot az email és a vonalas telefon közt, ami utalhat egy technikai újdonságokra való fogékonyságra.

Érdekes, hogy a vonalas telefon használata két különböző csoportra oszlik: hétvégire és hétköznapira. Későbbi adatok alapján azt gyaníthatjuk, hogy itt a hivatalos (hétköznap) és a magán (hétvége) ügyek szétválásáról van szó. Vagyis ismét nem egyszerűen a technikai eszköz miatt kerül egy csoportba valami, hanem a használat motivációja miatt.
A 11. ábrán azt láthatjuk, hogy a különböző eszközöket milyen célokra milyen napszakokban használják inkább.

11. ábra Eszközhasználati gyakoriság napszak szerinti bontásban

Úgy tűnik, a délelőtt a hivatalos ügyek intézésének ideje, míg az este a magán ügyeké. Ez a tendencia két helyen nem érvényesül: mind az sms-nél, mind az emailnél a nap bármely szakaszában hajlamosak vagyunk magán ügyeket intézni. Ezek szerint indokolt a munkaadók aggodalma, hogy munkaidő alatt magánügyekre használjuk az Internetet. Mintha az lenne a kritérium, hogy diszkréten lehessen mindezt csinálni: a telefonálásnál hallható, hogy milyen ügyről is van szó, a szöveges üzeneteknél viszont nem lehet tudni, hogy miben utazunk. Feltehetjük, hogy az emaileket a munkaadók nem ellenőrzik.
Eszközök jellemzői

Hat kommunikációs lehetőségről kérdeztük meg, hogy mennyire gyors, megbízható, személyes illetve fejez ki egyéni stílust. Az eredményeket részben megelőlegezve az email, a vonalas telefon, a mobil telefon és az sms közel azonos értékeket kapott. A személyes csatorna és a csevegés azonban többnyire kilógott a sorból. A személyes kommunikációt többnyire pozitívan ítélték meg a többi lehetőséghez képest, míg a csevegés rendre alacsony pontszámokat kapott.

12. ábra Mennyire gyors?

A gyorsaságnál a szokásos mintázathoz képest a mobiltelefon emelkedik ki, amely az eszköz legfontosabb egyedi tulajdonsága a mi tulajdonságlistánkban.

13. ábra Mennyire megbízható?

Érdemes egyrészt észrevenni, hogy a csevegés nagyon megbízhatatlan a felhasználók szemében. Sokan vetik fel a hitelesség problémáját az Internettel kapcsolatban. Az eredmények azt mutatják, hogy itt is megtanuljuk, hogy melyik eszköz mennyire megbízható, csakúgy mint más médiumok esetében (melyik tévécsatornának, melyik műsornak, melyik napilapnak, könyvnek, kiadónak, stb. hihetünk). A csevegés szokásos funkciója (idegenekkel, szórakozás céllal) ugyancsak köztudottnak tűnik.
Az első négy médiából, amelyek az adatok szerint együttjárnak, a hang alapúak emelkednek ki a szöveg alapúakhoz képest a megbízhatóságukkal, amely egy racionális kritériumnak tűnik a megbízhatóság megítélésénél.

14. ábra Mennyire személyes?

Ismét az első négy eszköz közül a hangalapúak személyesebbek, mint a szöveg alapúak. A személyes kapcsolat pedig nagyon személyes. Ezen nem lepődünk meg.

15. ábra Mennyire fejez ki egyéni stílust?

Itt nagyjából ismét azt találjuk, hogy minél több kommunikációs csatornát vehetünk igénybe, annál inkább képesek vagyunk egyéni stílust kifejezni. A csevegés ismét igen rosszul szerepel.

